Ruža šípová

**Ruža šípová** (iné názvy pozri nižšie; lat. *Rosa canina*) je druh z rodu ruža (*Rosa*), 1-3 metre vysoký ker. Jeho plod sa volá **šípka** (ľudovo: *šipka*, *šípok*, *šípek*) a jeho kvet **šíp(k)ová ruža** či **šíp(k)ová ružička**.

## Názvy
Súčasný slovenský názov tejto rastliny, vyskytujúci sa už od 19. storočia, je **ruža šípová**. Staršie slovenské názvy sú **ruža šípková** (toto môže byť aj bohemizmus), **šíp divý**, **ruža obyčajná**, **ruža divá**, **ruža planá**, **ruža psia***,  **ruža**. 

Staršie názvy a dnes ešte ľudové názvy sú **šíp(k)ová ružička** (toto je v súčasnosti skôr názov len kvetu tejto rastliny), **šíp** [resp. *šip*, *šyp*] (šíp bol aj starší názov rodu ruža alebo sa používa ako označenie planých ruží), **šípka** [resp. **šipka**, **šípky**, **šipky**], **šípok**, **šípek** (tvary šípka, šípok, šípek alternatívne označujú plod ruže šípovej), **psia ruža***, **divá ruža** (divá ruža alternatívne označuje akúkoľvek ružu, ktorá je divá), **planá ruža** (planá ruža alternatívne označuje akúkoľvek neštepenú, divú ružu), *cirňova ruž(ičk)a*. (*) Názov *psia ruža* (ktorý je aj doslovným prekladom vedeckého mena Rosa canina) údajne súvisí s tým, že starí Rimania ružu šípovú používali proti besnote.

Ľudové názvy sú: **šíp(k)ová ruža** (toto môže byť aj názov len kvetu tejto rastliny), **šíp(k)ový ker** (tento názov môže alternatívne znamenať černicu), **šípovník**, **divý šíp**, **tŕňová ruža**, **divoká ruža**, **poľná ruža** (tento názov môže alternatívne znamenať ružu roľnú); v časti východného Slovenska *śverbohuska*, *śverboritka*, *śverbovuska*, *śverbovuźina* (posledné štyri názvy alternatívne označujú čučoriedku), *śvirboric*, *ečepeče*; staršie: *mrhelec*, *šípinky*.

## Výskyt
Vyskytuje sa takmer v celej Európe. Rastie na slnečných stráňach, medziach, v priekopách a na okrajoch lesov. Vyskytuje sa od nížin až do hôr do výšky 1 200 m n. m. Má rada vápenatú, hlbokú pôdu, jej korene siahajú až meter hlboko.

## Opis
Šípová ruža má vzpriamené alebo previsnuté tŕnisté vetvy. Dlhé výhony niekedy šplhajú po blízkych stromoch. Tŕne bývajú hákovito zahnuté. Listy sú tenké, päť- až sedempočetné, s relatívne úzkymi prílistkami a s elipsovitými, tupo končistými, ostro dvojito pílkovitými lístkami. Lístky sú eliptické až vajcovité, zašpicatené, s pílovitým okrajom, 2-4 cm dlhé a 1 až 2,5 cm široké.

Kvitne v máji a v júni. Voňavé kvety bohaté na nektár majú ružovú alebo bielu farbu, merajú asi 5 až 6 cm v priemere a vyrastajú po 1-3 na 0,5 až 2 cm dlhých stopkách. Korunné plátky sú 2 až 2,5 cm dlhé. 

Lesklé červené šípky, ktoré dozrievajú v auguste a septembri, sú 2-3 cm dlhé a ich tvar býva rôzny, od vajcovitého až po guľatý. Semená uložené vo vnútri šípok sú chránené ostrými chĺpkami. Šípky sú odolné proti mrazu.

Ker má hnedú kôru. Na vetvách tohto kríka sa objavujú výrastky, ktoré svojím vzhľadom pripomínajú jablko.

## Použitie
thumb|Šípky na kríku
Predtým sa v ružovej vode zo šípok umývali ruky. Bežné je dnes využitie v gastronómii. Je známy pokrm staršieho dáta *rosée*, čo bol ochutený kapún plnený okvetnými plátkami šípovej ruže. Do mnohých pokrmov sa používa ako voňavá prísada.

Šípky sú jedlé a bohaté na vitamíny, najmä na vitamín C. Varí sa z nich čaj na posilnenie organizmu a vzhľadom na to, že šípky pôsobia aj mierne močopudne, dá sa použiť aj pri ochoreniach močového ústrojenstva alebo obličiek. Zo šípok je možné vyrábať tiež sirupy, zaváraniny, kompóty, domáce víno alebo šípkový likér. Šípkový čaj pôsobí preventívne proti nachladnutiu a infekciám, spevňuje cievne steny a priaznivo pôsobí pri kŕčových žilách. Upokojuje a zlepšuje schopnosť sústredenia a pomáha proti jarnej únave.

## Referencie


## Iné projekty

## Externé odkazy
* "Ruža šípová" na prirodakarlovarska.cz 

## Zdroj

Kategória:Ružovité
Kategória:Kry
Kategória:Liečivé rastliny
Kategória:Koreniny